《游云岩寺》
明代·李学一

夏日苦行役，息驾憩兹山。山中多白云，悠悠意自閒。

俯聆涧底多，潺潺鸣佩环。仰视林间鸟，好音时关关。

山僧献新茗，一啜怡心颜。清梵度林来，人生乐翩翩。

坐久万缘息，恍若非人间。遂欲乘白云，去去超尘寰。

惜我无羽翰，白云不可攀。日暮景更幽，游车未忍还。

作者简介：李学一，字万卿，号文轩。归善（今广东惠阳）人。明世宗嘉靖三十七年（一五五八）举人，明穆宗隆庆二年（一五六八）进士，选庶吉士。散馆，授刑科给事中。历任湖广参议、贵州提学副使。清温汝能《粤东诗海》卷三四、吴道镕《广东文徵作者考》卷四有传。李学一诗，以张友仁一九四八年手抄本《文轩公集》为底本。